Hans Christian Schmidt (V), 2001-02-22:
Folketinget behandler i dag forslag til lov om ændring af lov
om miljøbeskyttelse
, og forslaget åbner op for etablering af et nyt pant- og retursystem for varer og produkter og emballager.
Jeg vil godt indledningsvis sige, at Venstre ser positivt på det her forslag.
Det er et forslag, der nemlig skaber rammerne for et effektivt og fremtidssikkert pant- og retursystem for emballager til øl og sodavand.
De senere år har vi jo oplevet en stigning i antallet af flaskevarianter, og det truer nærmest det eksisterende returflaskesystem med sammenbrud, og det kan få alvorlige miljømæssige konsekvenser.
Derfor er det glædeligt, at vi nu sikrer en mere effektiv organisering og investering i nye maskiner.
Der skal også ved den her lejlighed lyde en anerkendelse af det arbejde, som branchens parter, altså både bryggerierne, læskedrikfabrikanterne og butikkerne, har udført.
Det viser igen og igen, hvor nødvendigt det er med et frugtbart og konstruktivt forslag og arbejde mellem det offentlige og private virksomheder, hvis fremtidens udfordringer på miljøområdet skal sikres.
Vi må sige, at i selve forslaget lægges der jo op til en lang række bemyndigelser, og dem vil vi godt have efterprøvet i udvalget.
Vi synes, der er mange, og vi er jo som hovedregel ikke dem, der er tilhængere af sådan en lang stribe af bemyndigelser.
Det vil vi kigge på, sammenholdt med at vi også vil kigge på, om den afgift, man opererer med, nu også alene er afgørende for, at man miljømæssigt kan håndtere det her system.
Det er et par spørgsmål, vi vil bruge vores tid under udvalgsbehandlingen til at få belyst.
Vi må så også sige, at lovforslaget jo indirekte lægger op til, at Danmark kan indføre et dåseretursystem, og det glæder vi os selvfølgelig meget over.
Vi har i Venstre svært ved at forstå, hvorfor regeringen ikke vil tillade salg af engangsemballage, nu hvor man alligevel ændrer flaskesystemet, således at det også kan håndtere engangsemballage, eksempelvis dåser.
Det er velkendt, at der ikke eksisterer nogen forsvarlig miljømæssig begrundelse for at bevare flaskerne som det eneste brugbare, når man producerer øl og sodavand.
Den teknologiske udvikling har betydet, at produktionen, distributionen og genanvendelsen af dåserne miljømæssigt set fungerer lige så godt som det gamle flaskesystem.
Lad os minde om alle miljøargumenterne for dåser:
Dåserne er nemmere og mere praktiske at håndtere for såvel kunder som butiksansatte, idet de optager mindre plads, og arbejdsbelastningen er mindre for dem, man kunne kalde flaskedrengene, for 3.000 flasker vejer 1 t, mens 3.000 dåser vejer 55 kg. Og ikke mindst CO2-forureningen i forbindelse med transport af dåser er mindre end i forbindelse med flasker, fordi der skal flere lastbiler til at transportere det samme antal enheder. Hvis man også tænker på, hvad kapslerne fra flaskerne bliver brugt til, så kunne det passe med det materiale, der er dér.
Faktisk kunne man, når man har drukket fem gange og har smidt kapslerne væk, have produceret en helt ny dåse.
Så miljømæssigt set er det ikke længere forsvarligt at beholde flaskerne som det eneste alternativ.
Vi må da også sige, at regeringen har været langt fremme med ideer til, at man skulle have lov til at indføre dåser i Danmark.
Jeg tænker her på, at det jo sådan set mest er foregået på regeringens interne linjer, hvor den nuværende fødevareminister også på Socialdemokratiets kongres flere gange har sagt noget om, at man burde indføre dåser.
Vi vil ikke blande os mere i det.
Vi synes bare, det er utroligt, at man stædigt holder fast i en sag, som i hvert fald ikke tjener miljøet.
Vi vil nu konstatere, at vi synes, at det her system medfører det, jeg sagde indledningsvis
, nemlig en bedre håndtering og mere forenkling, og vi konstaterer, at det også er et system, der bliver lavet sådan, at det kan tage imod dåserne.
Det er måske sjældent, men når vi taler om dåser, så har vi i hvert fald tit været ude med et synspunkt om, at det gælder om at være forudseende.
Dér vil vi så sige til ministeren: Vi synes, at ministeren her er forudseende og sørger for at lave et system, der kan håndtere dåserne.
Det kunne næsten tyde på, at ministeren er ved at indstille sig på, at vi nok taber den retssag.
Jeg tror måske, han er den eneste tilbage, der endnu tror på, at vi vinder.
Men nu er systemet altså parat til det, og jeg synes, at ministeren skal roses for, at der er visioner.